‘หมอเสริฐ’ยันเทมาเซกกระตุ้นซื้อบำรุงราษฎร์
&#8220;หมอปราเสริฐ&#8221; แจงไม่ได้แอบเก็บหุ้น BH 11% แต่เห็นน่าสนใจหลังเทมาเซกทิ้ง ไร้คำตอบควบรวม BHPYT
19 ส.ค. 2554

“หมอปราเสริฐ” แจงไม่ได้แอบเก็บหุ้น BH 11% แต่เห็นน่าสนใจหลังเทมาเซกทิ้ง ไร้คำตอบควบรวม BHPYT 
นพ.ปราเสริฐ ปราสาททองโอสถ กรรมการผู้อำนวยการใหญ่ บริษัท กรุงเทพดุสิตเวชการ (BGH) ผู้ประกอบการโรงพยาบาลกรุงเทพ เปิดเผยกรณีเข้าซื้อหุ้นโรงพยาบาลบำรุงราษฎร์ (BH) สัดส่วน 11 % ของทุนจดทะเบียน ว่า ไม่ได้แอบซื้อแต่มีการคุยกับพันธมิตรที่เป็นผู้ถือหุ้น BH และได้จังหวะเข้าซื้อช่วงที่เทมาเซกขายหุ้นออกไป 29 บาท 
“เทมาเซกเป็นแรงบันดาลใจมากกว่าที่ขายหุ้นทิ้งราคาถูกเมื่อเทียบกับอนาคตของ BH จึงตัดสินใจเข้าไป แม้บริษัทจะมีต้นทุนที่สูงกว่า 29 บาท แต่หากขายก็มีกำไรกว่า 100 ล้านบาท แต่บริษัทซื้อไว้เพื่อการลงทุน ตอนนี้จะยังไม่มีการส่งตัวแทนเข้าไปเป็นกรรมการหรือทำอะไรทั้งนั้น เพราะอยากให้ดำเนินการเรื่องควบรวมกิจการกับบริษัท ประสิทธิ์พัฒนา (PYT) ให้เรียบร้อยก่อน เพื่อให้บริษัทมีฐานะการเงินมั่นคง”
นพ.ปราเสริฐ กล่าวว่า ขณะนี้ตอบไม่ได้ว่าจะมีการซื้อหุ้น BH อีกหรือไม่ ซึ่ง BH กับ BGH เป็นโรงพยาบาลที่มีกลุ่มเป้าหมายเหมือนกัน หากควบรวมกันแล้วอาจทำให้ต้นทุนโดยรวมลดลงก็ได้
สำหรับความคืบหน้าในการควบรวมกิจการ PYT กับ BHG คาดดำเนินการได้แล้วเสร็จช่วงกลางเดือน เม.ย. หลังจากนั้น BGH จะขยายฐานลูกค้าไปยังระดับกลางกลุ่มประกันสังคม ข้าราชการ และรักษาในระดับคลินิกต่างจังหวัดมากขึ้น ยืนยันไม่มีนโยบายปรับขึ้นค่ารักษาพยาบาล